정조 10년
全羅忠淸兩道儒生幼學李義壁。進士辛性修。幼學李春老閔益鎭朴光運閔翕洙。進士李希曄。幼學柳𤊟李彦福兪漢淑李鳴漢。進士鄭師赫。幼學金聖恭柳復初閔道默李厚坤許澄閔應默柳益培尹瑾兪漢拓李秀馨薛慶玉白東說白師賢尙仁煥尙元煥尙理煥黃載豐黃載復白東尹金得鍊尙能煥金宗鍊金聖淵李殷賢張注李義賢金相德金光鉉金復鍊兪宗柱柳璡申思胤尙文煥柳兪彦復柳恒鎭柳良鎭兪億柱柳宗榮李彦慶李師輝黃鎭紘宋敎彩。進士申景源。幼學朴世煥鄭頤煥李師程愼師文李師恪李復圭李應垕李三圭黃胄錫閔百長愼師天李星行白師仁金白守趙英鎭李磐李容圭姜柱南曺景賢李震勳李彦𥢗李義圭李應文金宗兌白師天李頤圭李台圭李彦閔百祿李鎭根李仁采金維延金宇兌李彦祐李基德趙成彩金再文李欽胤金成祿李熙宋日煥黃一漢宋再煥李應梓宋基疇宋宗煥黃鎭行李東鎭朴再興黃運錫金洛亨朴來興黃明漢申思弘黃羽漢金通金坊金贇賢金鎭業柳宅奎辛性天柳文喆鄭亨基宋樸鄭師奎朴師洙宋桓基李德華李彦祿崔鍾貞等疏曰。伏以。皇天不弔。我文孝世子奄棄儲宮。聖衷悲悼。曷有其極。玄室永閟。虞卒已過。靡逮之痛。率土惟均。臣等爲故斥和臣文貞公李敬輿。有所陳乞事。封疏伏閤。始自三月。至于五月。終未登徹。遽値國家之悲疚。不敢煩撓而微忱所在。有難徑歸。守疏留連。以至今日。玆將前日所陳之事。更瀆宸嚴。蓋列朝庭配之擧。必取一體同德之臣。而所以追功崇報者也。如其際遇昭融。契合隆摯。而或漏配食之儀。則在聖朝。爲未遑之典。在士林。爲千古之感也。顧今聖化隆洽。闕典畢擧。而臣等愚蒙。猶不無一事可言者。竊伏惟念當孝廟。奮發大志而必欲伸大義於天下之日。又有二三同德之臣。惟能密贊神謨。弼襄宏籌者。卽文正公臣金尙憲文正公臣宋時烈。而文貞公臣李敬輿。亦其一也。尙憲倡之於前。時烈繼之於後。而居中贊揚。同被拘幽之禍。前席陳勉。克闡尊攘之義者。實敬輿爲之首也。然其歿而配食之禮。先行於尙憲。追成於時烈。而獨於敬輿。尙未之擧。豈非昭代之闕典。士林之遺恨乎。噫。敬輿之立朝行己言議本末。已被列朝之褒揚。則必有聖明之洞察矣。雖不敢煩聒於紸纊之下。而若其彰明大義。永有辭於天下後世者。則不得不爲聖上略陳之。惟聖明。復垂察焉。敬輿。以溫醇精粹之資。有剛直正大之志。以屋漏愼獨之工。篤閑邪存誠之戒。常曰事君無愧於心則可矣。又曰。光風霽月之體。得見於夜朝之間。其詩又有一室相從太極翁之句。於斯可見其平生體認之工。已有所默契於古聖賢心法。而丙子以前。屢進奮發自强之策。丁丑以後。獨守春秋尊攘之義。恒以不死爲恥。而每對人言。輒曰亡國大夫視息亦苟耳。其賀正箋曰。無忘在莒之心。去年今日。益篤尊周之義。夏時王春。又曰懸膽事業。尙祝聖志之彌堅。滿目艱虞。空驚節序之屢變。退而居家。常自激仰慷慨。不聽絲竹。不樂仕宦。進以勸上。每以大義之不可滅。國恥之不可忘者。惓惓爲言。或至流涕。而前後章奏。不書虜號。以是爲賊烓所執。再見雪窖之辱。而不屈於威武。及乎乙酉。陪世子大君而東還。大君。卽我孝宗大王也。然則陪我孝廟。躬經禍亂於虜中者。尙憲與敬輿也。歸有協贊聖志。必欲復讎而雪恥者。亦尙憲與敬輿也。不幸二臣先亡。而當聖祖有爲之時。承幄裏密勿之敎而有傾否濟屯之志者。又時烈也。時烈所謂天若假之以年齡。則天語之諄諄。必不在於賤臣者此也。由是觀之。敬輿與尙憲時烈。俱爲一體同德之臣者。章章然明矣。敬輿於庚寅冬。上箚辭職。上批曰。予之望之。不啻若蓍龜柱石。其後虜又遣使錮之。遂去相位。則上召見敬輿。至於流涕。左右莫不感動。又上箚陳戒。上批曰。覽卿疏章。不覺涕零。勸戒之言。無非至誠血忱。予豈忍負卿言哉。及至丁酉。上箚陳戒。其意蓋欲萬全而濟事也。上又手批曰。寡人斷絶嗜慾。夙夜焦勞。非不知功利之爲末。而誠以至痛在心。有日暮途遠之意故也。寧不慼然。寡人昏愚。事多顚錯。宜乎大人先生之憂慮不能忘也。此宋時烈所謂公之所獨得於孝廟而他人不與者也。故時烈於進修堂奏箚及請孝宗廟爲世室疏。與論大義疏。以至己巳遺疏。每引聖批中至痛在心日暮途遠八字。以明我孝廟所以忍痛含冤迫不得已之意。又大書此八字。磨崖深鐫。聖謨賢筆。粲然昭揭於敬輿之遺墟。卽所謂雲漢臺大哉閣是也。文純公權尙夏文敬公鄭澔。各記其臺閣。有曰當時群賢滿朝。而獨於相國。傾倒如被。其君臣之際。可以想見矣。又曰。江干一小區。獨揭大明日月。故判書臣任埅有詩曰。孝廟德音尤老題。森嚴八字傳千億。故判書臣尹鳳九。又記其閣曰。當日君臣。共切氷火之志。而孝廟則汲汲乎無欲惰。文貞則徐徐乎無欲速。上之汲汲。非撫劍疾視也。下之徐徐。非因循退托也。又建煥文庵。以藏其書矣。時移事變。古奄不守。臺閣亦廢。我孝考堂堂一哉之心。大哉之言。雖與等閑一巖石。同虧竝磨。而顧此八字之鐫。旣與華陽洞非禮勿動四字。可同愛而竝玩。煥文庵之建。又與煥章庵。相埒美而爭名焉。則我國家拱北之誠。可質于神祗。而億萬姓貴與賤。無不以尊周攘夷。存諸胸中者。又豈非八字聖批之攸致耶。臣等於斯。亦可以見其際遇之盛而於悒焉。臣又念之。當乙酉建儲之議。敬輿獨被投荒之責。此雖出於仁廟朝一時之譴訶。而特察其深忠。九重之裏。付托丁寧。故孝廟初服。首起李敬輿於放逐之中。金尙憲。起拜上前曰。主上。將起扶持社稷人來。臣不敢不賀。及至承召入謝。上卽引見勞勉曰。今日起卿。先王之志也。尙憲又述敬輿遠憂堂記。極道其愛君憂國之意。故相臣趙翼。與之同台而陳於上前曰。臣於少時。誤識李敬輿。不與相能。今與同事。始知其淸忠正直。文簡公洪命夏誄之曰。淸陰老先生去世之後。斯文賴而不墜。邦國倚而爲重者。惟先生在焉。先生今又逝矣。又以列聖朝恩遇言之。肅宗大王。讀敬輿遺稿。有御製四韻詩曰。詩不藎臣謂。吾今與白江。平生惟愛主。終始是憂邦。惓惓多封事。言言瀝血腔。遺疏忠更切。一讀淚垂雙。英宗大王。丙子二月。致祭家廟。又以三月。行望拜禮於大報壇。有御製識文。仍令各寫一通。以告家廟。前後恩眷。卓絶千古。可泣鬼神矣。然其昭穆遽促。家祭已撤。禮制有限。木主將埋。而終使密勿一德之臣。獨漏於與有享之列。此臣等所以歎恨不已者也。鳴呼。敬輿。以宗儒宿望。孝友著於鄕黨。學問篤於踐履。出入經幄。非堯舜則不陳。明於王覇。在功利則恥之。故論議謨猷。蔚爲衆賢所推。而倡明大義於危難之時。使兒童婦孺。皆知中國之可尊。夷狄之可羞。此孝廟所以眷倚隆毗者。雖古伊傅孔明之契。無以過矣。故大人先生之稱至痛在心之敎。獨於敬輿。明言之。豈不以推敬輿可聞此言歟。其君臣之際。可使志士。抆血於千故也。宋時烈所謂人知聖考之德。其大如天。亦因公也者。誠非虛語也。臣等又伏念孝廟朝魚水之契。無過於時烈。而時烈。反以是推之於敬輿。題墓碑曰公於孝考朝。有魚水之契。又曰主聖臣賢。自三古罕有焉。又其銘曰。我銘公墓。仍敍聖考。比皐稷謨。帝德是詔。休哉聖賢。光耀今古。又序其遺稿曰。孝廟初服。共貞仰成。無異於周家之耉俊矣。及至顯廟辛丑。又跋其封事曰。聖考之世。聖德日興。弊政日祛。凜凜有大作之氣像。其於此疏。可謂略施行矣。又曰。甚矣。聖考之有志而公之得君也。明良相遇。千載一時。又曰。方今聖上嗣興。而公家二學士。出入補拾。繼述其志事。功成治定之後。聖上擧宋帝之語。以語二臣者曰。予是孝宗之子。爾是李相之子云。而吾儕簪履舊物。喜聞而垂泣焉。豈不可也。噫。時烈之一生言議。何莫非春秋筆法。則其所以贊揚敬輿者。又豈有一毫浮實之言哉。其明白的確之論。旣如是。而廟廡追配之典。不及於敬輿。又其祠板。就土不遠。則士林之齎咨。遠邇之慨歎。當復如何哉。臣等所居之鄕。卽敬輿。杖屨之地妥靈之所也。誦其流傳。想其志業。實有高山景行之思。而世代寢遠。事蹟浸微。尤宜表章敬輿之志業。以彰我孝廟夢弼擁篲。密勿經綸之遺旨也。臣等相率來籲於九閽之下。伏乞殿下。深惟一體君臣同祀之義。特許文貞公臣李敬輿追配於孝宗大王廟庭。以光聖德。以榮士林焉。臣等竊有所慨然者。臣等此疏與進士臣朴盈源八道疏。同時伏閤。亦八箇月矣。頃日傳旨中。有八朔相持。多士疏斥。固是之敎。則臣等此疏。亦宜次第卽捧。而喉院一向阻搪。尙不捧納。是不幾於沮戱士論。壅蔽天聽者乎。答曰。省疏具悉。故相文貞之配食廟庭。夫孰曰不可。追躋之擧。先正一人外。決難議到。爾等退修學業。